書南事
作者：梅堯臣
朝代：宋

paragraphs: 大梁國南門，馹騎方騰趨。
波波一何急，蠻寇圍番禺。
番禺本無備，前頼魏大夫。
大夫築子城，今得守以須。
兵雖不滿萬，閉壁堪指呼。
老幼轉木石，壯健操矛弧。
廩庫得以完，日月不易圖。
城中舊無井，魏鑿安轆轤。
魏由飛語去，不使立外郛。
古稱時有待，淺薄皆謂紆。
曲突與爛額，看取報功殊。